
A tájspecifikus, környezetkímélő zöldség- és gyümölcstermesztés lehetőségeinek feltárása egy hátrányos helyzetű kistérség példáján keresztül

Somoskőújfaluban (Nógrád megye) jelenleg is folyik a „Somosi mintaporta” nevű projekt, melynek célja egy olyan mintagazdaság kialakítása, ahol az emberek számára lehetőség nyílik az önellátást segítő tevékenységek elsajátítására gyakorlati és elméleti síkon egyaránt.
A Somosi Kultúráért Egyesület további célokat fogalmazott meg, melyek a projekthez szorosan kapcsolódnak. Ezek között a Somoskőújfalu térségére jellemző tájfajta zöldségek és gyümölcsök vegyszermentes termesztése is szerepel. A terv tartalmazza a még fellelhető tájfajták feltárását és azok megőrzését is. A dolgozat tehát ennek a kezdeményezésnek kíván szakmai segítséget nyújtani.
A helyi tájfajták feltárásának módszere az interjú és a terepbejárás voltak. Másrészről a Növényi Diverzitás Központ (génbank) adatbázisa alapján meghatározásra kerültek a Somoskőújfalu térségéből felgyűjtött tájfajta zöldségek is. A helyi meteorológiai adatok alapján megtörtént az aszályveszély elemzése. Ezután egy mulcsozásos talajtakarási modell monitoringjával sor került a talajvízháztartás vizsgálatára. A dolgozat eredményei alapján megállapítható, hogy a Somosi Kultúráért Egyesület számára minden lehetőség adott egy helyi tájfajtákon alapuló, fenntartható gazdálkodási módot folytató gazdaság létrehozásához.



